ബാലവേല കുമളിയില് പ്രായപൂര്ത്തിയാകാത്ത പെണ്കുട്ടികളെ ഏലത്തോട്ടത്തിലേക്ക് ജോലി ചെയ്യിക്കാനായി കൊണ്ടുപോയ സംഘം പിടിയില് ഇടുക്കി: ഏലത്തോട്ടത്തിലേക്ക് ജോലി ചെയ്യിക്കാനായി കൊണ്ടുവന്ന പ്രായപൂര്ത്തിയാകാത്ത കുട്ടികളെ കൊണ്ടുപോയ വാഹനം കുമളിയില് പരിശോധനാസംഘം പിടികൂടി. 18 വയസ്സില് താഴെയുള്ള മൂന്ന് പെണ്കുട്ടികളാണ് വാഹനത്തില് ഉണ്ടായിരുന്നത്. കുട്ടികളെ ചൈല്ഡ് വെല്ഫെയര് കേന്ദ്രത്തിലേക്ക് മാറ്റി. ഇടുക്കിയിലെ തേയിലത്തോട്ടങ്ങളില് പണിയെടുപ്പിക്കുന്നതിനായി തമിഴ്നാട്ടില് നിന്ന് വ്യാപകമായി 12നും 14നും ഇടയിലുള്ള കുട്ടികളെ കൊണ്ടുവരുന്നതായി കഴിഞ്ഞ ദിവസം റിപ്പോര്ട്ടുകള് പുറത്ത് വന്നിരുന്നു. ഏലത്തോട്ടത്തില് കീടനാശിനി തളിക്കുന്നതടക്കമുള്ള ജോലികള് കുട്ടികളെ കൊണ്ടാണ് ചെയ്യിക്കുന്നതെന്ന് പോലീസീന് വിവരം ലഭിച്ചു. ഇതിനു പിന്നാലെയാണ് കുമളി, കമ്ബമട്ടം ചെക്പോസ്റ്റുകളില് ജില്ലാ ഭരണകൂടവും ശിശു ക്ഷേമ സമിതിയും പോലീസും സംയുക്തമായി പരിശോധന നടത്തിയതും സംഘം പിടിയിലാകുന്നതും. വാഹനത്തില് കുട്ടികള്ക്കൊപ്പമുണ്ടായിരുന്നവരെ പോലീസ് ചോദ്യം ചെയ്ത് വരികയാണ്. കഴിഞ്ഞ ദിവസം ഉടുമ്ബന് ചോലയില് നടന്ന പരിശോധനയില് രണ്ട് എസ്റ്റേറ്റ് ഉടമകള്ക്കെതിരെ കേസെടുത്തിരുന്നു. പ്രായപൂര്ത്തി ആവാത്ത കുട്ടികളെക്കൊണ്ട് ജോലി ചെയ്യിക്കുന്നു എന്ന കുറ്റങ്ങള് ആരോപിച്ചാണ് കേസ്.